Nos años trenta, con independencia de lo que pasaba na Europa continental y lo que pasara nel formalismu rusu y checu, hai una serie d'autores que se plantegen una crítica profesoral, esto ye, una crítica lliteraria que fuera transmisible de profesor a alumnu y pudiera educar el gustu pa estremar lo que ye bona lliteratura de lo que nun lo ye. Los primeros enclinos xiren alredor del nome de John Crowe Ransom. Esti autor denunciaba que la crítica académica taba más esmolecida pola erudición histórica que pola "téunica" de la poesía; per otru llau, esta escuela y estos primeros autores –precedentes del que va ser llamáu new criticism- ven con esmolición la nacencia d'una crítica lliteraria marxista n'Estaos Xuníos.